
[bookmark: TextBodyBegin]Eiropas Parlaments,
–	ņemot vērā tā iepriekšējās rezolūcijas par cilvēktiesību situāciju Ķīnā,
–	ņemot vērā Reglamenta 150. panta 5. punktu un 136. panta 4. punktu,
A.	tā kā Zviedrijas pilsonis Gui Minhai, izdevējs un līdzīpašnieks Honkongas izdevniecībā “Mighty Current”, kas pazīstama ar Ķīnas vadību kritizējošu darbu izdošanu, 2015. gada oktobrī tika nolaupīts Taizemē un pēc tam aizturēts Ķīnā; tā kā viņa nolaupīšana bija daļa no Ķīnas īstenotas plašākas vēršanās pret Honkongā bāzētiem izdevējiem;
B.	tā kā 2020. gada februārī Ķīnas tiesa pēc slepenas un netaisnīgas tiesas prāvas piesprieda Gui Minhai 10 gadu cietumsodu, apsūdzot viņu par it kā notikušu izlūkdatu nelikumīgu nodošanu ārvalstīm; tā kā viņam ir liegta pienācīga juridiskā pārstāvība un piekļuve Zviedrijas konsulārajiem dienestiem; tā kā viņa pašreizējā atrašanās vieta joprojām nav zināma;
C.	tā kā Gui Minhai joprojām tiek liegta saziņa ar ģimeni, kas rada nopietnas bažas par viņa veselības stāvokli pēc desmit gadu ilga apcietinājuma,
1.	atkārtoti aicina nekavējoties un bez nosacījumiem atbrīvot Gui Minhai; ar dziļām bažām piemin gaidāmo desmito gadadienu kopš viņa nolaupīšanas un aizturēšanas un atkārtoti stingri nosoda viņa nolaupīšanu, patvaļīgo arestu, aizturēšanu un notiesāšanu;
2.	pauž solidaritāti ar Gui Minhai ģimeni, jo īpaši ar viņa meitu Angela Gui, kura turpina nenogurstoši iestāties par tēva atbrīvošanu;
3.	uzsver, ka konsulārās piekļuves liegšana Gui Minhai ir Vīnes konvencijā noteikto Ķīnas saistību pārkāpums; pauž nopietnas bažas par Gui Minhai veselību un attieksmi pret viņu apcietinājumā; aicina Ķīnas iestādes nekavējoties ļaut viņam saņemt neatkarīgu medicīnisko aprūpi pēc paša izvēles, kā arī nodrošināt netraucētu ģimenes, viņa izvēlēta juridiskā pārstāvja un konsulāro darbinieku piekļuvi;
4.	uzsver, ka šī lieta ir piemērs sistēmiskām un pārvalstu represijām, cenzūrai un pamatbrīvību pārkāpumiem, kas novēroti Ķīnā, tostarp pret juristiem, žurnālistiem, māksliniekiem, cilvēktiesību aizstāvjiem, etniskajām un reliģiskajām minoritātēm un ārvalstu pilsoņiem;
5.	uzsver, ka ES un Ķīnas attiecību pamatā vajadzētu būt savstarpējai uzticībai un cilvēktiesību, tostarp vārda brīvības, preses brīvības un publicēšanas tiesību, ievērošanai;
6.	aicina Ķīnu izbeigt cenzūru, vajāšanu un iebiedēšanu pret izdevējiem, rakstniekiem, žurnālistiem un akadēmisko aprindu pārstāvjiem;
7.	mudina Ķīnas iestādes izbeigt patvaļīgas aizturēšanas un piespiedu atzīšanās praksi un nekavējoties atbrīvot visus, kas aizturēti par pamattiesību izmantošanu, tostarp juristus, žurnālistus, māksliniekus, mazākumtautību pārstāvjus un cilvēktiesību aizstāvjus;
8.	aicina EĀDD, Komisiju un dalībvalstis turpināt aktualizēt šo lietu visos ES un Ķīnas attiecību līmeņos, nodrošināt ES pilsoņu aizsardzību ārvalstīs un mudināt Ķīnu atbrīvot Gui Minhai un sniegt informāciju par viņa stāvokli un atrašanās vietu;
9.	stingri mudina Ķīnu ratificēt Starptautisko paktu par pilsoniskajām un politiskajām tiesībām;
10.	uzdod priekšsēdētājai šo rezolūciju nosūtīt Padomei, Komisijai, priekšsēdētājas vietniecei / Augstajai pārstāvei, ES dalībvalstīm, Ķīnas Tautas Republikas valdībai un Nacionālajam Tautas kongresam.

